Zbog smanjenog broja odvoza otpada Zagrebu je zaprijetio napuljski scenarij, a građani su nosili platnene maske u strahu od zaraze.

Nakon što se 1. kolovoza u 84 posto područja grada broj odvoza smanjio s tri na dva puta tjedno, a u 7 posto otpad odvoze samo jednom, svakim danom na raznim lokacijama raste broj prepunih kontejnera kraj kojih je razbacano smeće, a građani oko njih primjećuju štakore, ali sve češće i lisice koje privlači izvor lako dostupne hrane.

- Nekoliko puta sam u noći vidio lisice oko kontejnera u Španskom u Ulici Vlahe Stulića - rekao je Zdravko Bošnjak, a Nataša Čabraja Knezović, koja živi nešto dalje, u Ulici Vilima Korajca, također je preko Facebooka poručila da je nekoliko puta vidjela lisicu kraj kontejnera za smeće i da joj nije bilo ugodno dok ju je životinja promatrala i jedno vrijeme pratila.

Ista situcija je i u Brozovoj ulici, preko puta Cibonina tornja, u kojoj se kraj kontejnera za staklo i papir već tri tjedna nalazi hrpa raznog otpada koja svaki dan postaje sve veća.

- Nema dana da ne vidim štakore, ali zadnjih dana ih je sve više. Za mene je dobro da se smeće rjeđe odvozi, ali ljudi bacaju i hranu koja trune i nekim kontejnerima se stvarno ne mogu približiti od smrada - otkrio nam je N. V., koji malu mirovinu krpa skupljanjem plastičnih boca.

Stari raspored

Pretrpani kontejneri privlače i vrane koje u potrazi za nečim jestivim razbacuju smeće po zelenim površinama, kao što je slučaj u Folnegovićevu naselju, Horvaćanskoj ulici, Dubravi, Trnskom, Gajnicama, Voltinu...

- Ljudi bi trebali odvajati smeće u spremnike za staklo, papir i mješoviti komunalni otpad, pa se to ne bi događalo. Naše ekipe redovito rade odvoze prema rasporedu. Nismo odgovorni za ovakvu situaciju - dobili smo neslužbeni odgovor iz Čistoće, dok mnogi stanari komentiraju kako bi radije da se vrati stari režim odvoza otpada, pa makar plaćali veće račune.

Djelatnici Čistoće i 30 studenata do početka rujna su evidentirali čak stotinu lokacija s najviše otpada ostavljenog pokraj prepunih spremnika, a pretpostavlja se da ih je danas i dvostruko više. Zato kreću u postavljanje dodatnih.

- Lokacije su raspoređene u 11 gradskih četvrti, od dvije do 20 kućnih adresa u jednoj gradskoj četvrti. Njima ćemo ponuditi dodatni spremnik za miješani komunalni otpad ili spremnik za odvojeno prikupljanje otpadnog papira, ovisno o tome radi li se o obiteljskoj kući ili zajednici korisnika - otkriva Mirka Jozić, pročelnica Gradskog ureda za gospodarstvo.

Zeleni otoci

Ako se radi o zajednici korisnika, odnosno višestambenim zgradama, gradske službe će postupiti prema zahtjevu predstavnika stanara, koji mogu birati žele li spremnik za papir ili za miješani komunalni otpad. No, zbog dodatnih kanti i računi će biti veći, čime se građane želi motivirati na recikliranje.

- Cijelo vrijeme komuniciramo s građanima i upućujemo ih na korištenje postojeće infrastrukture za odvojeno sakupljanje otpada, zelene otoke i reciklažna dvorišta - ističu u Gradu.

Do kraja godine Čistoća će podijeliti 4500-5000 spremnika za odvojeno sakupljanje papira, koji će se prazniti jednom u dva tjedna.

- Ovom mjerom širimo područja sakupljanja otpadnog papira na sustavu ‘od vrata do vrata’, koji imamo sada u dijelovima gradskih četvrti Sesvete, Donja Dubrava i Novi Zagreb zapad. Početak podjele spremnika za papir odredit će završetak dodjele 5000 spremnika za miješani komunalni otpad građanima kojima se trenutno taj otpad odvozi u vrećicama - ističe pročelnica Jozić.

Podjela spremnika za miješani komunalni otpad počela je 29. kolovoza u gradskoj četvrti Peščenica-Žitnjak, a nastavit će se u Gornjoj Dubravi i Podsused-Vrapče.